बुर्के में छात्राओं ने भगाया, कट्टरपंथी मौलाना को अरेस्ट करने गई पुलिस बैरंग लौटी, गोलियां बरसाकर भागा
एक कट्टरपंथी मौलाना को गिरफ्तार करने गई पाकिस्तान पुलिस को मौलाना की बीवी और उनकी कई छात्राओं ने पीटा। सभी छात्राएं बुर्के में थीं। ऐसे में उनकी पहचान भी नहीं हो पा रही है।
पाकिस्तान अक्सर अपनी अजीबोगरीब स्थिति के लिए चर्चा में रहता है। इस बार भी कुछ ऐसा ही हुआ। यहां एक कट्टरपंथी मौलाना को गिरफ्तार करने गई पुलिस खुद पिटकर लौट गई।
पुलिस को मौलाना की बीवी और उनकी कई छात्राओं ने पीटा। सभी छात्राएं बुर्के में थीं। ऐसे में उनकी पहचान भी नहीं हो पा रही है।
हालांकि मामला बढ़ने के बाद पाकिस्तान की पुलिस ने मौलाना की पत्नी के खिलाफ आतंकवाद की धाराओं में मुकदमा दर्ज कर लिया है। मीडिया रिपोर्ट्स के मुताबिक मौलाना की पत्नी ने ही छात्राओं को पुलिस के खिलाफ भड़काकर अपने पति को गिरफ्तार होने से बचाया।
200 लड़कियों की फौज से हार गई पाक पुलिस
मौलाना को गिरफ्तार करने गई पुलिस जैसे ही लाल मस्जिद के गेट पर पहुंची; उनका सामना मदरसे की लड़कियों से हुआ। मौलाना की पत्नी के नेतृत्व में 200 लड़कियों की फौज ने पुलिस पर हमला बोल दिया। सबने अपने हाथों में लाठी-डंडे ले रखे थे। कुछ छात्राएं तो पत्थरबाजी भी कर रही थीं।
उन्होंने देश की राजधानी में दिन-दहाड़े बीच सड़क पर जमकर बवाल किया। इस दौरान महिला पुलिस की लाठियों से पिटाई भी की गई। कई पुलिसकर्मियों के घायल होने की खबर है। इस्लामाबाद की कई अहम सड़कें भी कई घंटों के लिए जाम कर दी गईं। पुलिस पर डंडे-पत्थर के अलावा गोलियां भी चलाई गई। जिसके चलते पुलिस मौलाना को गिरफ्तार नहीं कर पाई।
भागने के बाद मौलाना ने बताया कैसे चलाई पुलिस पर गोलियां
बवाल करवाकर पुलिस से बचने के बाद मौलाना ने बाकायदा वीडियो जारी कर पूरी कहानी भी सुनाई। उसने बताया कि कैसे पुलिस ने उनकी गाड़ी पर फायरिंग की। किस्मत से उसके हाथ एक सुरक्षागार्ड की बंदूक लग गई थी। जवाब में उसने भी फायरिंग की। तभी उसके और समर्थक जमा हो गए। इसी मौके का फायदा मौलाना फरार हो गया। मौलाना की गाड़ी बीच सड़क पर मिली, जिस पर गोलियों के कई निशान मिले।
खबर में आगे बढ़ने से पहले पोल के माध्यम से अपनी राय साझा करते चलें...
लाल मस्जिद को आतंक का ठिकाना बनाना चाहता था मौलाना
मौलाना अब्दुल अजीज की गिनती पाकिस्तान के बड़े कट्टरपंथी नेताओं में होती है। उस पर आतंकवाद को बढ़ावा देने के भी आरोप लगे हैं। पाकिस्तान की राजधानी इस्लामाबाद के बीचोंबीच मौजूद ‘लाल मस्जिद’ को मौलाना अब्दुल अजीज अपने आतंक का ठिकाना बनाना चाहता था। पुलिस उसे गिरफ्तार करने पहुंची थी। जहां मौलाना की पत्नी के नेतृत्व में मदरसे की लड़कियों ने पुलिस पर हमला करके मौलाना को भागने का मौका दिया।
लाल मस्जिद में हुए इस घटनाक्रम ने परवेज मुशर्रफ के शासनकाल की याद दिला दी, जब पाक लाल मस्जिद के अंदर सेना घुस गई थी और काफी खून बहा था।
2007 में बहा था खून, महिला के कपड़े पहन भागा अजीज
दरअसल, साल 2007 में भी लाल मस्जिद को आतंकियों ने अपना ठिकाना बना लिया था। जिसे आजाद कराने में पुलिस को काफी मशक्कत करनी पड़ी।
अपने भाई अब्दुल राशिद के साथ अब्दुल अजीज ने मस्जिद में खतरनाक हथियार और गोला-बारूद जमा कर लिया था और सरकार के खिलाफ मोर्चा खोल दिया था।
जब मामला पुलिस से काबू नहीं हुआ तो सेना बुलाई गई। कई दिनों के खून खराबे के बाद पाकिस्तानी सेना ने लाल मस्जिद पर कब्जा कर लिया।
गोलीबारी में अब्दुल राशिद समेत 150 आतंकी मारे गए और 50 गिरफ्तार किए गए। जबकि उस वक्त अब्दुल अजीज महिलाओं के कपड़े पहन चकमा देकर भाग निकला था।
बताया जाता है कि तब भी उसकी पत्नी ने ही उसे भगाया था। जिस बुर्के में मौलाना भागा था, वह भी उसकी पत्नी का ही था। हालांकि बाद में मौलाना की गिरफ्तारी हुई। लेकिन फिर वह रिहा भी हो गया।
पाकिस्तानी सरकार को डर फिर से आतंक फैला सकता है मौलाना
पाकिस्तानी सरकार और फौज को डर है कि मौलाना अब्दुल अजीज लाल मस्जिद में अपने लोगों और अवैध हथियारों को जमा कर सकता है। यही वजह है कि ‘लाल मस्जिद’ में मौलाना अजीज की एंट्री बैन है। अब वह पत्नी और छात्राओं की आड़ लेकर एक बार फिर से लाल मस्जिद पर कब्जा जमाने की कोशिश कर रहा है।
मौलाना और उसकी बीवी पर आतंक फैलाने का मुकदमा
हंगामे के बाद इस्लामाबाद पुलिस ने मौलाना अब्दुल अजीज और उनकी बीवी उम्मा हुसैन दोनों पर आतंक फैलाने का मुकदमा दर्ज किया है। पाकिस्तानी मीडिया में बताया जा रहा कि पुलिस जल्द ही दोनों को एक साथ गिरफ्तार कर सकती है।
वैसे यह पहला मामला नहीं है, जब अपने परिवार के किसी शख्स को गिरफ्तारी से बचाने के लिए महिलाओं ने अपना रौद्र रूप दिखाया है। इससे पहले बिहार में भी इसी तरह का एक मामला सामने आया था..
बेटे और पति को गिरफ्तार होते देख मां पर आई देवी
बिहार पुलिस को जमुई के एक घर में अवैध शराब की सूचना मिली थी। जांच करने पहुंची पुलिस का सामना घर की एक महिला से हुआ। घर में शराब रखी थी, जिससे महिला के पति और बेटे की गिरफ्तारी हो सकती थी।
ऐसे में सुनीता देवी नाम की महिला एक हाथ में त्रिशूल और दूसरे में तलवार लेकर हंगामा करने लगी। उसका कहना था कि उस पर देवी आई है। महिला का यह रूप देखकर पुलिस ने भी आगे बढ़ने की हिम्मत नहीं की। हालांकि वीडियो वायरल होने के बाद उस महिला को 10 लीटर अवैध देसी शराब के साथ पकड़ लिया गया।